
הרב שג"ר, זמן ותודעה זכרון ליום ראשון עמ' 108
הדת נדבקה אף היא במחלת הזמן המכשירני. ראיה לכך: ההוכחה הדתית הניצחת והפופולרית לתורה מן השמים. לא יתכן, כך מורים דובריה של הדת, שלא תצורף לעולם חוברת הוראות הפעלה, בדומה לכל מכונת כביסה ולו גם הפשוטה ביותר. חוברת זו הינה ללא ספק תורתנו הקדושה. ובכן, העולם כמכונת כביסה, המצוות כלחצני מקלדת, והזמן הוא כמובן זמנה של המכשירנות. עליך לשמור על ההוראות בדיוק; אלמלא כן המכונה לא תפעל, או – מה שגרוע מכך – היא תתקלקל. וליהודי עצבני, שהטכנולוגיה היא בעיניו מעין שד מפחיד, והחי במתח מתמיד שמא תהיה נזילת שמן מהמנוע, סתימה בקרבורטור, קצר בפיוז – הדרך ליראת שמים סלולה ובטוחה. "לצאת ידי חובה" פירושו להשתחרר מהפחד שמא מכונת העולם לא תפעל, שמא יהיו קצרים, נזילות וסתימות. האובססיה הדתית לשלמות מוחלטת ולבטחון אינסופי, מצעידה פחדים אלו ליראת שמים גמורה.
אך אין לזלזל בכך. יש בכך גם אפשרות לתהליך עמוק של קתרזיס, השתלבות עם סדר העולם (כדברי המהר"ל: התורה היא סדר העולם), שיבה להרמוניה האבודה. ומי אמר שהבורג במכונה מאושר פחות מהפרח בהרי יהודה?


כוזרי, מאמר שני סימן נ
ולכן נקרא האלוה אלהי אברהם ואלהי הארץ, כמו שנקרא יושב הכרובים ויושב ציון ושוכן ירושלים, בהיות המקומות האלה דומים לשמים אשר נאמר בהם הישבי בשמים. כי במקומות ההם נגלה אורו ככל אשר נגלה בשמים, אך פה בא הגלוי על ידי אנשים שנמצאו ראויים לקבל את האור ההוא אשר שפע עליהם מאת האלוה. לשפע זה יקרא אהבה, ובאהבה זו נצטוינו להאמין ועליה אנו מודים ומשבחים בברכת אהבת עולם אהבתנו.


רוזנצווייג, כוכב הגאולה עמ' 197
נמצא שהאהבה אינה תכונה אלא מאורע, ואין בה מקום לכל תכונה... 'אלוהים אוהב' – זה הווה טהור; כלום יודעת האהבה עצמה אם תאהב, ואפילו אם אהבה? דיה שהיא יודעת דבר אחד: שהיא אוהבת. אף אין היא יוצאת אל מרחבי האינסופיות, כדרך התארים; החכמה והיכולת הן כל-חכמה וכל-יכולת; אהבה אינה כל-אהבה. אין ההתגלות יודעת על 'אב אוהב-כול'; אהבתו של אלוהים לעולם שלמה היא באותו רגע ובאותה נקודה אשר שם היא אוהבת, ורק באינסוף הזמן, צעד צעד, היא מגיעה אל כל נקודה ונקודה ומטילה נשמה במכלל. אהבתו של אלוהים אוהבת את מי שתאהב ובאשר תאהב; אין הרשות נתונה לשום שאלה לקרב אליה, כי על כל שאלה תבוא פעם תשובה, בשגם אותו, את בעל השאלה המדמה שעזבה אותו אהבת האלוהים, יאהב אלוהים. לעולם אלוהים אוהב רק את מי ואת מה שהוא אוהב; אבל מה שמבדיל בין אהבתו לבין 'כל-אהבה' אינו אלא 'עדיין-לא' זה; רק 'עדיין' אין אלוהים אוהב את הכול מלבד מה שהוא אוהב כבר. אהבתו מהלכת בעולם מתוך נחץ חדש תמיד. לעולם היא בתוך 'היום', כולה בתוך היום, אלא שכל האתמולים וכל המחרים המתים נבלעים ב'היום' הנוצח הזה, אהבה זו היא הניצחון הנצחי על המוות; הבריאה, אשר המוות גולת כותרת וחתימה לה, אינה עומדת בפניה; על כורחה היא נכנעת לפניה בכל רגע, ולכן, בסופו של דבר, גם במלוא כל הרגעים בנצח.
